SCN มั่นใจปีนี้ผลงานโตไม่ต่ำ 40% ฟุ้ง Backlog แตะ 700 ลบ.
SCN มั่นใจปีนี้ผลงานโตไม่ต่ำ 40% เร่งผุดปั๊มก๊าซ NGV เพิ่ม 3 แห่ง-iCNG หนุน นอกจากนี้ ยังได้งานรับเหมาก่อสร้างสถานีปรับปรุงคุณภาพก๊าซจาก ปตท. จำนวน 11 แห่ง มูลค่าโครงการรวมร่วม 200 ลบ. ดัน Backlog แตะ 700 ลบ. ซึ่งจะทยอยรับรู้รายได้ในปีนี้ประมาณ 400-500 ลบ.
16 พ.ค. 2559

นายฤทธี กิจพิพิธ กรรมการบริหาร ผู้อำนวยการสายงานบริหารและการตลาด บริษัท สแกน อินเตอร์ จำกัด (มหาชน) หรือ SCN เปิดเผยว่า บริษัทมั่นใจผลการดำเนินงานทั้งปีจะเติบโตกว่า 40% โดย SCN มีแผนขยายสถานีก๊าซธรรมชาติสำหรับยานยนต์เพิ่มขึ้นอีก 3 แห่ง ทั้งในรูปแบบเข้าซื้อกิจการและลงทุนพัฒนาสถานีปั๊ม NGV ขึ้นเอง จากปัจจุบันที่มีอยู่ 7แห่ง
รวมถึงธุรกิจ iCNG ซึ่งหลังจาก SCN ได้ร่วมกับ โอซาก้า แก๊ส (ประเทศไทย) เพื่อขยายความร่วมมือในด้านการให้บริการก๊าซธรรมชาติอัดสำหรับอุตสาหกรรมและการขยายฐานลูกค้าใหม่เพิ่มเติม ซึ่งจะส่งผลดีต่อปริมาณการขายก๊าซธรรมชาติอัดไปสู่โรงงานอุตสาหกรรมภายในสิ้นปีนี้จะเพิ่มเป็น 8,000 ล้านบีทียูต่อวัน
นอกจากนี้ บริษัทยังได้งานรับเหมาก่อสร้างสถานีปรับปรุงคุณภาพก๊าซจาก ปตท. จำนวน 11 แห่ง มูลค่าโครงการรวมร่วม 200 ล้านบาท ส่งผลให้ปัจจุบันมีมูลค่างานที่รอส่งมอบ (Backlog) จากธุรกิจดังกล่าวประมาณ 700 ล้านบาท ซึ่งจะทยอยรับรู้รายได้ในปีนี้ประมาณ 400-500 ล้านบาท รวมถึงธุรกิจปรับปรุงคุณภาพก๊าซธรรมชาติที่จะรับรู้รายได้เต็มปีในปีนี้ จะช่วยผลักดันให้เป้าหมายการเติบโตของบริษัทฯ เป็นไปตามแผนที่วางไว้
 